钦定古今图书集成/理学汇编/经籍典/第076卷 > 宋周子通书 > 《蒙艮》
## 钦定古今图书集成/理学汇编/经籍典/第076卷 > 宋周子通书 > 《蒙艮》

《童蒙》求我，我正果行，如筮焉。筮𨙫，神也，再三则渎矣，
渎则不告也。

此通下三节，杂引《蒙卦》《彖》象而释其义。“童” ，稚也。“蒙” ，暗也。我，谓师也。“筮，揲蓍” 以决吉凶也。言童蒙之人来求于我以发其蒙，而我以正道果决彼之所行。

“如《筮》” 者，𨙫神以决疑，而神告之吉凶，以果决其所行也。𨙫神求师，专一则明，如初筮则告，二三则惑，故神不告以吉凶，师亦不当决其所行也。

“山下出泉”，静而清也；“汨则乱”，乱不决也。

“山下出泉” ，《大象》文。山静泉清，有以全其未发之善，故其行可果。“汨” ，再三也。乱，渎也，不决，不告也。盖汨则不静，乱则不清。既不能保其未发之善，则告之不足以果其所行，而反滋其惑，不如不告之为愈也。

慎哉，其惟时中乎。

“时中” 者，《彖传》文教当其可之谓也。“初则告，渎则不告，静而清则决之，汨而乱则不决” ，皆时中也。

“《艮》其背”，背非见也；“静则止”，止非为也，为不止矣，其道
也深乎！

此一节引《艮》卦之象而释之。艮，止也，背，非有见之地也。“艮其背” 者，止于不见之地也。止于不见之地则静，静则止而无为，一有为之之心，则非止之之道矣　。此章发明二卦皆所为圣人之蕴，而主静之意深矣。